OKRESNÁ PROKURATÚRA LIPTOVSKÝ MIKULÁŠ 
Tomášikova 5, 031 80 Liptovský Mikuláš 1

Číslo: 1 Pv 297/15/5505	Liptovský Mikuláš  18.02.2016
EEČ: 2-39-31-2016

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 157 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Liptovský Mikuláš

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 1216/1, XXXXX XXXXX, Slovensko
väzba: nie
a
poškodenou:  
1.	XXXXX 
dátum narodenia: XXXXX 
miesto narodenia: XXXXX  
rodné priezvisko: XXXXX 
trvalé bydlisko: XXXXX 627/8, XXXXX XXXXX, Slovensko 
Obsahom zmieru je:
Výška nahradenej škody alebo škody, na náhradu ktorej sa obvinený zaviazal: 1.500,- € 
Peňažná suma určená na všeobecne prospešné účely: 500,- € 
Konkrétny adresát peňažnej sumy určenej na všeobecne prospešné účely:
Slovenský zväz protifašistických bojovníkov, Námestie osloboditeľov 1, XXXXX  XXXXX, č. ú.: SK47 0200 0000 0000 0983 0342. 
Suma odovzdaná štátu na peňažnú pomoc obetiam trestnej činnosti: 250,- € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 1216/1, XXXXX XXXXX, Slovensko
väzba: nie
ktorý je trestne stíhaný pre trestný čin:
- Prečin Ublíženie na zdraví podľa § 157 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Odbor kriminalnej policie - vyšetrovania  XXXXX pod spisovou značkou ORP-318/1-VYS-LM-2015.

na tom skutkovom základe, že: 
dňa 16. 07. 2015 v čase okolo 19.00 hod. vykonával jazdu na osobnom motorovom vozidle Citroen Xsara, ev. č. XXXXX po ceste č. I/18 v smere od miestnej časti Okoličné do centra mesta XXXXX, pričom keď prešiel most ponad rieku Smrečianka, nedal prednosť cyklistovi XXXXX, nar. 26. 07. 2000, bytom XXXXX 627/8, XXXXX, ktorý prechádzal na bicykli po priechode pre cyklistov, následkom čoho došlo ku zrážke osobného motorového vozidla značky Citroen Xsara s cyklistom a následnému pádu cyklistu na zem, v dôsledku čoho XXXXX utrpel kompresívnu zlomeninu 7. hrudného stavca, tržno-zmliaždenú ranu ľavého predlaktia 3x3cm, tržno-zmliaždenú ranu pravého predkolenia s odreninou o veľkosti 8 cm, tržno-zmliaždenú ranu vlasatej časti hlavy v spánkovo-záhlavovej oblasti, odreninu a pomliaždenie chrbta a hrudníka, tržno-zmliaždenú ranu čela vľavo a drobné odreniny, ranky na chrbtoch oboch rúk, ktoré si vyžiadali dobu liečenia 4-5 mesiacov a obmedzenia v obvyklom spôsobe života na 3-4 mesiace. Obvinený XXXXX tak porušil ustanovenie § 4 ods. 2 písm. h/ zákona č. 8/2009 o cestnej premávke, podľa ktorého ustanovenia ako vodič nesmie ohroziť cyklistov prechádzajúcich cez priechod pre cyklistov.  
 
Odôvodnenie:
Vyšetrovateľ Okresného riaditeľstva PZ Odboru kriminálnej polície 
v Liptovskom Mikuláši pod sp. zn. ORP-318/1-VYS-LM-2015 na základe uznesenia 
o začatí trestného stíhania zo dňa 30. 07. 2015 a uznesenia o vznesení obvinenia zo dňa 19. 08. 2015 viedol trestné stíhanie proti obvinenému XXXXX za prečin ublíženia na zdraví podľa § 157 ods. 1, 2 písm. a/, b/ Trestného zákona pre skutok uvedený vo výroku tohto uznesenia. 
Skutok je obvinenému preukázaný okrem jeho priznania výpoveďou zákonnej zástupkyne poškodeného XXXXX, výpoveďou poškodeného maloletého XXXXX a výpoveďami svedkov XXXXX, XXXXX a nepriamo výpoveďou svedka maloletého XXXXX, ďalej záznamom z dopravnej nehody, zápisnicou o obhliadke miesta dopravnej nehody spolu s pripojenou fotodokumentáciou a plánkom miesta nehody. Vykonanou dychovou skúškou nebol zistený alkohol ani u obvineného ani u poškodeného. Zranenia poškodeného sú preukázané lekárskym odborným vyjadrením, lekárskymi správami a znaleckým posudkom XXXXX, znalca z odboru zdravotníctvo a farmácia, odvetvie chirurgia. 
Obvinený XXXXX a zákonná zástupkyňa maloletého poškodeného XXXXX, XXXXX, dňa 27. 01. 2016 na Okresnom súde v Liptovskom Mikuláši pred probačným a mediačným úradníkom uzavreli zmier podľa § 220 ods. 1 a nasl. Trestného poriadku. Poškodená si uplatnila nárok na náhradu škody, ktorá bola spôsobená jej maloletému synovi za ťažkú ujmu na zdraví a škodu na majetku z povinného zmluvného poistenia zodpovednosti za škodu spôsobenú prevádzkou motorového vozidla. Nad rámec tohto uplatnenia sa s obvineným dohodli o náhrade škody vo výške 1.500,- €, ktorú poškodený pociťoval a týmto považuje svoje nároky na náhradu škody za uspokojené. Túto škodu obvinený nahradil ešte dňa 18. 12. 2015. 
Obvinený do zápisnice o výsluchu obvineného dňa 03. 11. 2015 vyhlásil, že spáchal skutok, pre ktorý je trestne stíhaný, spáchanie oľutoval a súhlasil s uzavretím zmieru so zákonnou zástupkyňou poškodeného. Vyhlásenie zopakoval aj pred probačným a mediačným úradníkom Okresného súdu v Liptovskom Mikuláši dňa 27. 01. 2016. Súhlas s uzavretím zmieru vyjadrila aj zákonná zástupkyňa maloletého XXXXX XXXXX dňa 27. 01. 2016. Uviedla, že týmto považuje svoje nároky na náhradu škody za uspokojené. Tiež zobrala na vedomie, že po schválení zmieru a zastavení trestného stíhania proti obvinenému si už v trestnom konaní nebude môcť uplatniť náhradu škody. 
Obvinený XXXXX doposiaľ súdne trestaný nebol. V evidenčnej karte vodiča má jeden záznam o uloženej blokovej pokute z roku 2009. V mieste bydliska požíva dobrú povesť a nebolo voči nemu vedené priestupkové konanie. 
Za prečin ublíženia na zdraví podľa § 157 ods. 1, 2 písm. a/, b/ Trestného zákona možno uložiť trest odňatia slobody na jeden rok až päť rokov.   
Podľa § 220 ods. 1 Trestného poriadku, pretože obvinený spáchal nedbanlivostný prečin, kde horná hranica trestnej sadzby neprevyšuje 5 rokov, môže byť za zákonom splnených podmienok uzavretý zmier. 
Obvinený dňa 27. 01. 2016 zložil do pokladne Okresnej prokuratúry v Liptovskom Mikuláši zložil sumu 500,- € určenú na všeobecne prospešné účely, z ktorej 50% žiada poukázať na účet Slovenského zväzu protifašistických bojovníkov, Námestie osloboditeľov 1, XXXXX  XXXXX a 50% štátu na peňažnú pomoc poškodeným podľa osobitného zákona. Vzhľadom na osobu obvineného, okolnosti, za ktorých došlo k spáchaniu činu, tiež osobné pomery obvineného, považujem sumu určenú na všeobecne prospešné účely, ktorú poukázal obvinený, za primeranú. 
Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ  bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Podľa § 221 Trestného poriadku, ak to okolnosti prípadu vyžadujú, pred rozhodnutím o schválení zmieru prokurátor vypočuje obvineného a poškodeného, najmä na spôsob a okolnosti uzavretia zmieru, či zmier medzi nimi bol uzavretý dobrovoľne a či súhlasia so schválením zmieru; výsluchom obvineného zistí, či rozumie obsahu obvinenia a či si je vedomý dôsledkov schválenia zmieru. Súčasťou výsluchu obvineného musí byť vyhlásenie, že spáchal skutok, za ktorý je stíhaný. Pred výsluchom treba obvineného a poškodeného poučiť o ich právach,  o podstate zmieru.
Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným.
Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.
V prípravnom konaní boli splnené zákonom stanovené podmienky na schválenie zmieru a súčasné zastavenie trestného stíhania, preto som rozhodla tak, ako je uvedené vo výrokovej časti tohto uznesenia.	 
Poučenie:
Proti tomuto uzneseniu nie je prípustná sťažnosť. 

JUDr. Anna Turčinová 
prokurátorka